P6_TA(2005)0278

Kohezijski sklad

Resolucija Evropskega parlamenta o predlogu Uredbe Sveta o ustanovitvi Kohezijskega sklada (KOM(2004)0494 — 2004/0166(AVC))

Evropski parlament,

- ob upoštevanju predloga Uredbe Sveta (KOM(2004)0494 — 2004/0166(AVC)) [1],

- ob upoštevanju člena 161 Pogodbe ES,

- ob upoštevanju svoje resolucije z dne 22. aprila 2004 o sporočilu Komisije o tretjem poročilu o gospodarski in socialni koheziji [2],

- ob upoštevanju svoje resolucije z dne 8. junija 2005 o političnih izzivih in proračunskih sredstvih razširjene Unije 2007-2013 [3] in zlasti mnenja Odbora za regionalni razvoj ter sporočila Komisije Svetu in Evropskemu parlamentu o finančni perspektivi 2007-2013 (KOM(2004)0487),

- ob upoštevanju predloga Uredbe Sveta o splošnih določbah o Evropskem skladu za regionalni razvoj, Evropskem socialnem skladu in Kohezijskem skladu (KOM(2004)0492 — 2004/0163(AVC)) [4],

- ob upoštevanju člena 75(3) svojega Poslovnika,

- ob upoštevanju vmesnega poročila Odbora za regionalni razvoj in mnenji Odbora za proračun in Odbora za promet in turizem (A6-0178/2005),

1. poziva Svet in Komisijo, naj upoštevata naslednja priporočila:

i) meni, da morajo gospodarska, socialna in ozemeljska kohezija ostati ključni in temeljni del opredelitve evropske integracije; in zato meni, da mora Kohezijski sklad še naprej služiti cilju Unije, ki je spodbujanje kohezije in solidarnosti med državami članicami,

ii) zahteva, da se je v novem obdobju, pri razpravljanju o gospodarski in socialni koheziji, treba sklicevati tudi na koncept ozemeljske kohezije, ter da se mora posebna pozornost posvetiti vidiku razvoja tega novega koncepta,

iii) meni, da je treba poiskati politično rešitev za ozemlja Unije, ki bodo v prihodnje zaradi širitve izključena,

iv) podpira cilje Kohezijskega sklada in glavna sredstva, ki se uporabljajo za doseganje teh ciljev, kakor je predlagala Komisija,

v) poziva k podpori za zvišanje sredstev, dodeljenih Kohezijskemu skladu, z 18 milijard EUR (za obdobje 2000-2006) na 62,99 milijard EUR, ter za uravnoteženo razdelitev med upravičene okoljske sektorje in sektorje prometne infrastrukture, z določeno prilagodljivostjo pri intervencijah sklada,

vi) opozarja, da se predvidena sredstva iz predloga Uredbe o Kohezijskem skladu (KOM(2004)0494) nanašajo izključno na obdobje, ki se prične s proračunskim letom 2007 in so do sklenitve sporazuma o finančni perspektivi za obdobje 2007 in prihodnja leta zgolj okvirna,

vii) meni, da bo Komisija po sprejetju prihodnje finančne perspektive ali potrdila določene zneske iz predloga uredbe ali bo Evropskemu parlamentu in Svetu predložila v odobritev ustrezno prilagojene zneske in na ta način zagotovila združljivost z zgornjimi mejami,

viii) vztraja pri strateški dimenziji in pomenu načrtovanja, katerega smisel je povečati učinkovitost kohezijske politike,

ix) izpostavlja in opozarja na vlogo Evropskega parlamenta kot pristojnega proračunskega organa za sprejemanje odločitev na tem področju,

x) poziva Svet in Komisijo, naj v finančne dokumente (v skladu s členom 3 Finančne uredbe) vpišeta letno porazdelitev proračunskih sredstev, kakor jih je predlagala Komisija,

xi) zahteva, da se izboljša in jasneje opredeli predstavitev proračuna za Kohezijski sklad in sicer z posebno proračunsko postavko za vsakega od treh proračunskih oddelkov, predvidenih v členu 2 predloga uredbe (KOM(2004)0494),

xii) opozarja, da za Kohezijski sklad veljajo določila Finančne uredbe in posledično vztraja pri spoštovanju slednjih,

xiii) prosi Komisijo, da na koncu člena 2(1) predloga uredbe doda naslednjo poved:

kakor je bila spremenjena z Odločbo št. 884/2004/ES;

xiv) trdi, da morajo biti, razen vseevropskih prometnih omrežij, do financiranja Kohezijskega sklada upravičeni tudi projekti za izboljšanje regionalnih omrežij ter zagotavljanje njihove varnosti in delovanja,

xv) zahteva, da se v različne sektorje prometa iz področja Kohezijskega sklada vključi obalna plovba, pomorske povezave in povezave z najbolj oddaljenimi regijami in manjšimi otoki,

xvi) člen 2(3) predloga uredbe bi se moral glasiti:

področja, ki spodbujajo trajnostni razvoj in predstavljajo jasno okoljsko korist, namreč učinkovita raba energije in obnovljiva energija ter, na področju prometa izven vseevropskih omrežij, odseki, ki so enakovredni avtocestam ali glavnim cestam in povezujejo vseevropska omrežja, železnica (vključno z železniškim voznim parkom), rečni in morski promet, ukrepi multimodalnega prometa in njihova medobratovalnost, nadzor obsega cestnega in zračnega prometa, mestnega in javnega prevoza, ki ne onesnažujeta okolja (vključno z voznim parkom in cestno infrastrutkuro za avtobusni prevoz).

xvii) poziva, da se v členu 2 predloga uredbe izrecno omeni invalide in zahteva, da se v okviru projektov, ki so financirani iz Kohezijskega sklada, poskrbi tudi za odstranjevanje ovir in vseh vrst preprek,

xviii) meni, da mora končni finančni sporazum zagotoviti, da se bo EU lahko uspešno soočila s političnimi izzivi naše dobe, pri čemer je najpomembnejša reforma kohezijske politike. Zato je najbolj primerna stopnja bruto nacionalnega proizvoda (BNP) EU 0,41%,

xix) meni, da mora biti opustitev celotne ali delne finančne pomoči iz sklada v primeru sklepa, predvidenega v členu 104(8) Pogodbe ES, predmet posebnega sklepa Sveta in ne sme biti samodejna, kakor je predvideno v predlogu uredbe,

xx) poziva, da se zagotovi skladnost med projekti, ki jih financira Kohezijski sklad, in tistimi, ki jih financirajo drugi programi Skupnosti, posebno v zvezi z Naturo 2000,

xxi) pozdravlja povečanje obsega pomoči za energetsko učinkovitost in obnovljive vire energije, ker je možnost njihove uporabe v zadevnih državah velika ter so posledične koristi, vključno z boljšo kakovostjo zraka, oblikovanjem novih delovnih mest in povečanjem socialne pravičnosti, v skupnem evropskem interesu,

xxii) meni, da se morajo pravila v zvezi z velikimi projekti, ki jih urejajo členi 38 do 40 predloga splošne uredbe (KOM(2004)0492), izrecno vstaviti v predlog Uredbe o Kohezijskem skladu, tako da se omogoči boljša preglednost,

xxiii) poziva tudi k izrecni vključitvi financiranja tehnične pomoči (študije, presoje, izvedenska mnenja, statistike) v predlog uredbe, kar ureja člen 43 predloga splošne uredbe,

xxiv) poudarja potrebo po vzpostavitvi klavzule o prilagodljivosti v zvezi z izključitvijo upravičenosti stroškov nakupa ozemlja za znesek višji od 10 odstotkov upravičenih skupnih stroškov zadevne operacije iz člena 3(3) tega predloga uredbe, da bi omogočili uresničitev projekta v primerih, v katerih je ta stopnja nezadostna in lahko povzroči težave pri izvajanju; vseeno meni, da morajo izdatki za obnovo socialnih stanovanj, z namenom da se prihrani energija, varuje okolje in dosega cilj socialne kohezije, postati upravičeni,

xxv) zahteva opustitev financiranja za projekte, ki so razviti ob kršenju okoljske zakonodaje EU,

xxvi) zahteva od Komisije, da oblikuje seznam okvirnih prednostnih nalog v času načrtovanja, z namenom ocenjevanja rezultatov projektov, zlasti z vidika kakovosti, učinkovitost financiranja Skupnosti ter njihovega prispevka k trajnosti na vseh področjih, ki jih financira Kohezijski sklad,

xxvii) poziva Komisijo, da uvede načelo mehanizma "sistem premij", tako da bi bil doseženi napredek najbolj konkurenčnih držav članic nagrajen, zlasti v smislu boljšega ocenjevanja financiranih projektov, boljše analize stroškov in koristi, novosti ter prispevka k trajnostnemu razvoju,

xxviii) meni, da bi bilo koristno okrepiti posredovanja za izvajanje Kohezijskega sklada s strani nacionalnih in regionalnih in lokalnih organov s posebnimi spremljevalnimi ukrepi in uporabo sistema "najboljših praks",

xxix) podpira uporabo pravila o samodejnem prenehanju (imenovanem pravilo N+2) pri Kohezijskem skladu; vendar poziva k prilagodljivosti pri uporabi tega pravila za prva tri leta novega programskega obdobja,

xxx) poziva Komisijo, naj upošteva posebnosti obrobnih držav članic in otoških držav članic, ki so upravičene do financiranja iz Kohezijskega sklada, saj so prikrajšane zaradi naravnih in demografskih omejitev in razlik v stopnji razvoja;

2. naroči svojemu predsedniku, naj v skladu s členom 75(3) svojega Poslovnika zahteva nadaljnjo razpravo s Svetom in, kjer je to primerno, začne spravni postopek s Svetom, določen v skupni deklaraciji iz leta 1975, v skladu s členom 56 svojega Poslovnika;

3. naroči svojemu predsedniku, naj to resolucijo posreduje Svetu in Komisiji.

[1] Še ni objavljeno v Uradnem listu.

[2] UL C 104 E, 30.4.2004, str. 1000.

[3] Sprejeta besedila, P6_TA(2005)0224.

[4] Še ni objavljeno v Uradnem listu.

--------------------------------------------------